Prve dvojezične ploče, ispisane latiničnim i ćiriličnim pismom, na području Vukovara bit će postavljene tijekom idućeg tjedna. Neslužbena je to informacija koja je za Večernji list potvrđena iz više izvora u Vukovaru. Prema tim istim informacijama, postavljanje ploča bit će organizirano najvjerojatnije u petak, 6. rujna.

– Toga dana trebale bi biti postavljene u isto vrijeme četiri ploče. Riječ je o objektima Ureda državne uprave Vukovarsko-srijemske županije, Policijske postaje Vukovar, Državnog odvjetništva i suda. Kasnije bi se išlo i u postavljanje svih ostalih dvojezičnih ploča – rekao nam je ovaj anonimni izvor.

Podsjeća i da je većina ploča izrađena još proljetos te da se od tada samo čeka odluka Vlade RH i ministra Arsena Bauka o njihovu postavljanju na objekte za koje su i namijenjene.

– Nemamo zasad nikakvih informacija o datumu početka postavljanja dvojezičnih ploča. Odluku o tome donosi Ministarstvo i ona će na vrijeme biti objavljena – kratko je samo rekao pročelnik Ureda državne uprave Vukovarsko-srijemske Goran Bošnjak.

Predsjednik Stožera za obranu hrvatskog Vukovara Tomislav Josić rekao je da ne očekuje skoro postavljanje ploča iz nekoliko razloga.

– Jedan je taj što je zahtjev da se Vukovar proglasi mjestom od posebnog pijeteta još u saborskoj proceduri. Drugi je što se približava i Dan sjećanja na žrtvu Vukovara – rekao je Josić.

Stožer je prethodno najavio i da će po cijenu prijava uklanjati postavljene ploče. Ploče se postavljaju u skladu s provođenjem Ustavnog zakona o pravima nacionalnih manjina i rezultatima popisa stanovništva prema kojem u Vukovaru živi više od jedne trećine građana srpske nacionalnosti.

>> Sabo: Da HDZ vlada, ćirilica bi u Vukovaru bila još 2009.